На основу члана 18. тачка 17. Закона о здравственој заштити („Службени гласник РС“ број 25/19 и 92/23-аутентично тумачење), члана 8. Закона о буџету Републике Србије за 2025. годину („Службени гласник РС“ број 94/24), и Одлуке о плану развоја здравствене заштите Републике Србије („Службени гласник РС“ број 88/10) , и Стратегије за социјално укључивање  Рома и Ромкиња у Републици Србији за период 2022-2030 („Службени гласник РС“ број 23/22) Министарство здравља Републике Србије упућује:

JАВНИ ПОЗИВ

ЗА ПОДНОШЕЊЕ ПРЕДЛОГА ПРОЈЕКАТА  ЗА РЕАЛИЗАЦИЈУ ПРОГРАМА 1802 „ПРЕВЕНТИВНА ЗДРАВСТВЕНА ЗАШТИТА“ ПРОЈЕКАТ 0010 „УНАПРЕЂЕЊЕ ДОСТУПНОСТИ ЗДРАВСТВЕНЕ ЗАШТИТЕ РОМСКОЈ ПОПУЛАЦИЈИ“  У 2025. ГОДИНИ

Програме/пројекте могу пријавити заинтересована удружења ради остваривања учешћа у средствима из Буџета намењених активностима на унапређењу здравља Рома.

Удружења, у складу са овим јавним позивом, могу своје пријаве слати за програме/пројекте који доносе нове идеје и нове моделе развоја и/или нове начине решавања постојећих проблема, или допуњују и проширују задовољавање здравствених потреба путем пружањa услуга, едукације и обуке, конференција,састанака,радионица.

ОПШТИ УСЛОВИ ПРИЈАВЕ

Право да се пријави на овај јавни позив има свако удружење чија је делатност од јавног интереса у складу са актима Министарства здравља, а која су званично регистрована најмање  две године пре објављивања позива и члан статута којим је утврђено да се циљеви удружења остварују у области здравља није измењен у наведеном периду и која воде транспарентно финансијско пословање

Програми/пројекти и скупови узимаће се у разматрање ако удружење испуњава следеће опште услове:

- да је регистровано и делује на подручју Републике Србије,

- да има активно тело управе (Скупштину, Управни одбор) које води делотворну развојну политику ради остваривања и унапређења одређеног заједничког или општег циља и интереса, који нису забрањени законом,

- да је Статутом или дефинисаним активностима утврђено да се се циљеви удружења остварују у области здравља и области ромског становништва

Поред општих услова, удружење које пријављује пројекат/програм или скуп треба да испуњава и следеће додатне услове:

Приоритети конкурса:

Основ за дефинисање приоритета конкурса је План развоја здравствене заштите ( „Службени гласник РС“ број 88/10)  и Стратегије за социјално укључивање  Рома и Ромкиња у Републици Србији за период од 2022 до 2030. године  („Службени гласник РС“ број 23/2022-3).

а) Унапређење доступности здравствене заштите ромској популацији;

б) Унапређење квалитета пружања услуга здравствене заштите ромској популацији.

Приоритетне области су:

Компонента А

1. Превенција хроничних незаразних болести
2. Подршка пацијентима оболелим од малигних болести
3. Подршка програму трансплантације
4. Репродуктивно здравље
5. Здравље деце и младих
6. Болести зависности
7. Ментално здравље
8. Здравље старих
9. Спречавање насиља у породици
10. Смањење свих облика дискриминације
11. Стоматолошка здравствена заштита
12. Ублажавање последица изазваних пандемијом COVID-19
13. Заштите здравља Рома - сакупљача секундарних сировина
14. Дезинфекција, дезинсекција и дератизација у неформалним насељима.

Компонента Б

Едукација - сензибилизација здравствених радника о стереотипима, предрасудама и смањењу дискриминације према ромској популацији и подршка Програму „Унапређење доступности здравствене заштите ромској популацији“ у домовима здравља и ромским насељима.

Компонента Б ће се спроводити кроз едукацију здравствених радника у домовима здравља о:

- смањењу дискриминације,

- стереотипима, предрасудама

- унапређењу квалитета пружања услуга здравствене заштите

- здравственом стању ромске популације,

- здравственим потребама ромске популације,

- заштити права Рома као пацијената,

- примени антидискриминативних перспектива у пружању услуга здравствене заштите ромској - популацији, специфичностима ромске културе и традиције и кроз обуку здравствених медијаторки из области:

- заштите здравља жена,

- репродуктивног здравља и планирања породице

- вакцинације деце,

- спречавања насиља у породици,

- смањења свих облика дискриминације,

- штампани едукативни материјал и материјал за рад здравствених медијаторки.

Овим конкурсом нису обухваћене:

- штампање ауторских монографија;

- културне манифестације;

- набавка свих видова опреме.

Пројекти компоненте А под  11) и 14), спроводе се искључиво у партнерству са територијално надлежном здравственом установом из Плана мреже здравствених установа у Републици Србији.

**Једно удружење грађана може поднети највише један предлог пројекта по компоненти.**

Начин пријаве:

Сва заинтересована удружења своје пројекте или скупове пријављују на обрасцу М3 уз детаљан опис предложених активности.

Уз пријаву пројекта, удружење је обавезно да достави:

1. Фотокопију решења регистрационе пријаве оснивања удружења из Агенције за привредне регистре
2. Фотокопију извода Статута или плана активности удружења којима је утврђено да се циљеви
3. удружења остварују у области у којој се програм реализује ;
4. Биланс стања, односно финансијски извештај удружења који је оверен печатом удружења и потписом одговорног лица;
5. Препоруке, одлуке или писма намере о суфинансирању овог програма/пројекта;
6. Биографије предложених едукатора;
7. Фотокопију споразума са здравственом установом о заједничком спровођењу активности са јасно уређеним правима и обавезама страна у споразуму

**За документа под редним бројевима 1. и 2. није потребна овера.**

**Уколико удружење у оквиру пријаве пројекта не достави неки од напред наведених докумената, пријава ће се сматрати непотпуном и неће бити узета у разматрање.**

Неблаговремене, недозвољене, неразумљиве или непотпуне пријаве, пријаве уз које нису приложени сви потребни документи, пријаве које су поднете за пројекте којима се остварује добит или пријаве које су поднете за пројекте који се не могу реализовати у буџетској години у којој је јавни конкурс расписан, Комисија одбацује решењем, против кога се може изјавити жалба министру здравља. Жалба не одлаже извршење решења.

Предвиђени буџет:

Реализација пројекта вршиће се на основу уговора закључених између носиоца пројекта и Министарства здравља којим ће се дефинисати услови плаћања.

Сваком прихваћеном пројекту на компоненти А може бити додељено максимално до 500.000 динара.

Предвиђени буџет Министарства здравља за пројектну компоненту А износи 14.000.000 динара.

Предвиђени буџет Министарства здравља за пројектну компоненту Б износи 2.000.000 динара.

Министарство здравља задржава право да изврши корекције ставки буџета пријављених пројеката према активностима које се спроводе.

Бодовање пројекта ће се извршити на следећи начин:

|  |  |
| --- | --- |
| Критеријум за оцењивање | Максимални број бодова |
| Релевантност пројекта и квалитет апликације | 30 |
| Организациони капацитети удружења | 20 |
| Искуство у пољу остваривања програма у области здравља и области ромског становништва | 20 |
| Економичност буџета и ефикасност трошкова предлога буџета | 30 |
| Укупно | 100 |

Средства која се, одобре за реализацију програма јесу наменска средства и могу да се користе искључиво за реализацију конкретног програма и у складу са уговором који се закључује између надлежног органа и удружења.

Пренос средстава врши се у складу са прописима којима се уређује пренос средстава и отварање рачуна корисника јавних средстава.

Уговором се уређују међусобна права, обавезе и одговорности уговорних страна, а нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма и повраћај неутрошених средстава.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

Обавезе након потписивања уговора:
По потписивању уговора, средства ће бити пренета носиоцу пројекта. Удружење је дужно да Министарству здравља подноси месечне извештаје и извештај  по окончању пројекта. Извештај обавезно садржи податке о степену реализације пројекта и утрошеним средствима.

Министарство здравља има право да спроведе контролу спровођења пројекта, уради теренске посете, затражи периодичне извештаје, као и оргиналну документацију на увид које је удружење дужно да достави у року дефинисаном уговором.

Форма и потребна документација за пријаву пројеката:

Предлог пројекта доставља се у електронском и штампаном облику у два примерка, на српском језику, писан ћирилицом и на прописаним обрасцима. Предлози пројеката писани латиницом, руком или писаћом машином, као и они који буду достављени без електронске верзије документације на ЦД-у или УСБ-у или мимо прописаних образаца, неће се узети у разматрање.

Обавезна документација:

* Прилог 1 – Образац М3 за писање предлога пројекта,
* Прилог 2 - Табеларни преглед буџета пројекта,
* Прилог 3 - Наративни буџет пројекта,
* електронска верзија докумената на ЦД-у или УСБ-у, искључиво у форматима Word и Excel.
* доставити путем поште, као препоручену пошиљку и обавезно извршити електронску пријаву

Рок за подношење пријава:

Рок за подношење пријава пројеката је  15 дана од тренутка расписивања Јавног позива.

Рок и начин објављивања прихваћених пројеката:

Министарство здравља Републике Србије ће листу вредновања и рангирања пријављених пројеката истаћи јавно на својој интернет страници [www.zdrаvlје.gоv.rs](http://www.xn--zdrvl-6ve1b1v.xn--gv-fmc.rs/) у року од 15 радних дана од дана истека рока за  пријаву.

Све неблаговремене и непотпуне пријаве биће одбачене.
Попуњени образац М3 са комплетном документацијом, у два примерка, доставити путем поште, као препоручену пошиљку и обавезно извршити електронску пријаву, уз напомену

„KOНКУРС ЗА УНАПРЕЂЕЊЕ ДОСТУПНОСТИ ЗДРАВСТВЕНЕ ЗАШТИТЕ РОМСКОЈ ПОПУЛАЦИЈИ У 2025. ГОДИНИ ” и напомену на коју се компоненту односи предлог пројекта и послати на адресу:
Mинистарство здравља,
Сектор за јавно здрављеи програмску здравствену заштиту,
Омладинских бригада 1,
11070 Нови Београд

Други спрат, канцеларија 163, на име одговорне особе, др Јелена Јанковић.

и  извршити електронску пријаву на e-mail: dragan.djordjevic@zdravlje.gov.rs

Контакт особe:

|  |  |
| --- | --- |
| Др Јелена Јанковић: jelena.jankovic@zdravlje.gov.rsДраган Ђорђевић: dragan.djordjevic@zdravlje.gov.rs |   |

Контакт телефон: 011/2147608

Број : 111-00-00004/2025-07

У Београду, 15. јануар 2025. године

 МИНИСТАР

 Др Златибор Лончар

|  |  |
| --- | --- |
| Предмет обрадио:Драган Ђорђевић |  |
| Помоћник надлежног сектора:др Јелена Јанковић |  |
| Секретар министарства:НаташаВушковић |  |
| Шеф кабинета:Никола Пандрц |  |